KIRJALLINEN KYSYMYS E-3339/02 esittäjä(t): Ria Oomen-Ruijten (PPE-DE) komissiolle. Alankomaiden maatalous-, luonnonsuojelu- ja kalastusministeriön Laarbruchin lentokenttää ja De Maasduinen -puistoa koskevan kannan vastustus.



Virallinen lehti nro 155 E , 03/07/2003 s. 0139 - 0140



KIRJALLINEN KYSYMYS E-3339/02 esittäjä(t): Ria Oomen-Ruijten (PPE-DE) komissiolle (26. marraskuuta 2002) Aihe: Alankomaiden maatalous-, luonnonsuojelu- ja kalastusministeriön Laarbruchin lentokenttää ja De Maasduinen -puistoa koskevan kannan vastustus Alankomaiden maatalous-, luonnonsuojelu- ja kalastusministeriön 30. syyskuuta 2002 liikenne- ja vesistöministerille lähettämässä Laarbruchin (Saksa) lentokenttää koskevassa kirjeessä pääteltiin sen perusteella, että alueen lintukannasta ei ole riittäviä tietoja, että Laarbruchin lentokentän muuntamisella ei ole suurta vaikutusta lintudirektiivin soveltamisalaan kuuluvaan De Maasduinen -puistoon (Alankomaat). 1. Voiko komissio ilmoittaa, miksi Alankomaiden maatalous-, luonnonsuojelu- ja kalastusministeriö on todennut, että De Maasduinen -puistossa esiintyvistä, kelpoisuusperusteet täyttävistä lintulajeista ei ole riittävästi tietoja, vaikka kyseinen puisto otettiin siellä esiintyvien, kelpoisuusperusteet täyttävien lintulajien perusteella maaliskuussa 2000 erityiseksi suojelualueeksi, joka määritellään lintu- ja luontotyyppidirektiiveissä? 2. Mihin toimiin komissio aikoo ryhtyä, jos Alankomaiden maatalous-, luonnonsuojelu- ja kalastusministeriön kanta on todella yhteisön lainsäädännön, ja erityisesti lintu- ja luontotyyppidirektiivin, vastainen? Margot Wallströmin komission puolesta antama vastaus (13. tammikuuta 2003) 1. Komissio voi vahvistaa, että Alankomaiden hallitus on luokitellut De Maasduinen -puistoalueen erityiseksi suojelualueeksi luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) 4 artiklan 1 kohdan mukaisesti. Komissiolla ei kuitenkaan ole tietoa siitä, miksi Alankomaiden viranomaiset väittävät, että kyseisen alueen lintulajeista ei ole saatavana riittävästi tietoa, sillä luettelo lintulajeista toimitettiin komissiolle, kun alue nimettiin erityiseksi suojelualueeksi. 2. Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) (luontotyyppidirektiivin) 6 artiklan, jota sovelletaan myös lintudirektiivin mukaisiin erityisiin suojelualueisiin, mukaan kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia mutta ovat omiaan vaikuttamaan tähän alueeseen merkittävästi, on arvioitava asianmukaisesti, jotta niiden vaikutukset voidaan selvittää. Vastuu tästä on jäsenvaltiolla, jossa suunnitelma tai hanke toteutetaan, eli tässä tapauksessa Saksan liittotasavallalla. Komissiolle on tiedotettu hankkeesta useiden kanteluiden yhteydessä, jotka koskevat tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(3), sellaisena kuin se on muutettuna 3. maaliskuuta 1997 annetulla direktiivillä 97/11/EY(4), moitteetonta soveltamista. Kantelut ovat parhaillaan arvioitavina. Tällä hetkellä komissiolla ei kuitenkaan ole mitään tietoja siitä, onko hankkeella mahdollisesti merkittäviä vaikutuksia De Maasduinen -puiston erityiseen suojelualueeseen. (1) EYVL L 103, 25.4.1979. (2) EYVL L 206, 22.7.1992. (3) EYVL L 175, 5.7.1985. (4) Muutettuna direktiivillä 97/11/EY, EYVL L 73, 14.3.1997.